Die oorverdowende stilte van Suna se stem | Netwerk24
Deur Heinz Mödler 05 Julie 2017 10:04
Suna Venter (1985-2017) is nie meer met ons nie, maar dit beteken nie sy het verloor nie. Inteendeel. Sy het haar boelies verslaan met die swaard van waarheid en geregtigheid. Al verweer waarna hulle kon gryp, was aanvalle van intimidasie en geweld op haar liggaam en psige. In so 'n mate dat haar hart ingegee het.
Om fisiologiese veranderinge teweeg te bring word chemiese stowwe afgeskei om die elektriese boodskap in die senuwee oor te skakel na 'n bevel op sellulêre vlak in die teikenorgaan. Een van hierdie stowwe, die sogenaamde senuwee-oordragstowwe, is adrenalien.
Indien die hoeveelheid adrenalien-afskeiding hoog bly, kan die hart ingee.
Adrenalien het verskeie funksies, maar 'n verhoging in bloeddruk en hartklop is veral belangrik.
Wanneer die liggaam in gevaar is, word massiewe hoeveelhede adrenalien afgeskei om jou in staat te stel om byvoorbeeld oor 'n ondenkbaar hoë muur te spring (die sogenaamde veg-of-vlug-reaksie).
Indien hierdie vlakke chronies hoog bly, sal die persoon nie net 'n verhoogde hartklop en bloeddruk ondervind nie, maar ook moontlik abnormale ritmesteurnisse en hartspierveranderinge.
Indien die hartspier sodanig verswak dat dit nie genoeg bloed aan die organe kan lewer nie, word van 'n kardiomiopatie gepraat. Dis 'n baie ernstige toestand en dikwels is al behandeling 'n hartoorplanting.
Tydens stresgeïnduseerde kardiomiopatie verander die hart se vorm om te lyk soos 'n takotsubo-fles waarmee Japanners seekatte vang: ballonvormig met 'n klein opening waardeur die seekat kan inglip.
Die tipiese simptome van kardiomiopatie is soos dié van 'n hartaanval – borskaspyn, drukking op die bors en kortasem. Gelukkig herstel die meeste mense volkome met die korrekte behandeling.
Of Suna se hart ingegee het uitsluitlik weens stres en of sy dalk 'n onderliggende harttoestand gehad het wat die stressituasie vererger het, is vrae wat net 'n lykskouing sal kan beantwoord.